એસપી ચૈતન્ય માંડલીક અને ડીવાયએસપી મંજીતા વણઝારાની પ્રોહીબીશનનાં કેસો શોધી કાઢવાની સૂચના અનુસાર બાવલુ પોલીસ સ્ટેશનનાં પીએસઆઈ સી.બી.ચૌહાણ તેમજ સ્ટાફનાં માણસો લાલાભાઈ, જયેશકુમાર, કાળુસિંહ, ચેતનકુમાર પેટ્રોલીંગમાં હતા તે દરમિયાન મેરડા ગામની સીમમાં બાવળીયાની ઝાડીમાં રાજસ્થાન પાસીંગની ટ્રકમાંથી વિદેશી દારૂ ભરેલી ટ્રક આવનાર છે અને કટીંગ થનાર છે જેવી બાતમી મળી હતી.તેથી ટ્રકની વોચમાં હતા તે દરમિયાન આરજે-૦૭ જીએ-૦૯૧૧ નંબરની ટ્રકને ઉભી રખાવી તેમાં તપાસ કરતાં ગેરકાયદે અને પાસ પરમીટ વગરનો વિદેશી દારૂ મળી આવ્યો હતો.ટ્રકચાલકની અટકાયત કરીને વિદેશી દારૂની બોટલોની ગણતરી કરતાં તેમાંથી રૂપિયા ૨૫,૬૫,૬૦૦ ની કિંમતની કુલ ૧૪૮૦૮ નંગ વિદેશી દારૂની બોટલો મળી આવી હતી.તેથી બાવલુ પોલીસે રૂપિયા ૧૨ લાખની ટ્રક, મોબાઈલ, તાડપત્રી, કેરેટ મળીને કુલ રૂપિયા ૩૭,૬૭,૦૧૦ નો મુદ્દામાલ કબજે કર્યો હતો.જ્યારે ટ્રકચાલકની પૂછપરછ કરતાં તેનું નામ મીથીલેશકુમાર પ્રમોદપ્રસાદ પાન્ડે હોવાનું અને તે હાલમાં પંજાબનાં ફાજલકા જિલ્લાનાં અભોર તાલુકાનાં ધરમનગરી ગામનો હોવાનું જણાવ્યું હતું.જ્યારે તે બિહારનાં બાકા જિલ્લાનાં ખેસર તાલુકાનાં ભૂમિયારા ગામનો મૂળ વતની હોવાનું કહ્યું હતું.બાવલું પોલીસે ટ્રકચાલકની ધરપકડ કરી તે દારૂ ક્યાથી લાવ્યો હતો અને કઈ જગ્યા પર મોકલવાનો હતો તેવા સવાલોનાં જવાબ મેળવવા તપાસ શરૂ કરી છે. ત્યારે પોલીસતંત્રએ પણ હવે દારૂની હેરાફેરી પર કડક પકડ જમાવી છે.